དུས་སྐབས་དང་པོ།སྔ་རབས་བོད་ཀྱི་སྨན་དཔྱད་འགོ་ཚུགས་པ་དང་གོང་འཕེལ་བྱུང་བའི་སྐོར།བོད་ཀྱི་གསོ་བ་རིག་པ་ཆེས་རྩ་བའི་རྩ་བར་གྱུར་པ་ནི།བོད་མི་རིགས་རང་ཉིད་ཀྱིས་སྲོལ་གཏོད་དར་སྤེལ་བྱས་པ་ཞིག་ཡིན།དེ་ཡང་།ཐོག་མར་བོད་དང་།མཐའ་འཁོར་གྱི་མི་རིགས་ཁག་དང་།རྒྱལ་ཁབ་ཁག་དབར་ཕན་ཚུན་འགྲོ་འོང་ཆེས་ཉུང་བའི་སྐབས་ཏེ།བོད་ཡོངས་གཅིག་གྱུར་གྱི་ཐོག་མའི་རྒྱལ་པོ་མི་རྗེ་གཉའ་ཁྲི་བཙན་པོའི་དུས་ནས་བོད་དུ་སྨན་དཔྱད་ཀྱི་ལག་ལེན་ཡོད་པ་རྗེས་དཔག་བྱེད་ཐུབ།གང་ལགས་ཤེ་ན།གཉའ་ཁྲི་བཙན་པོ་སྲིད་ཁྲིར་འཁོར་འཁོད་སྐབས།ཆབ་འབང་དང་།རྒྱལ་སྲིད་ལ་གནོད་པ་ཡོད་པའི་དོགས་པ་དྲུག་བཏོན་ཏེ།དེ་དག་གི་གནོད་པ་སེལ་བའི་ཐབས་ཇི་ལྟར་ཡོད་ཅེས་དྲི་བ་མཛད་པ་ན་བོན་ཤེས་པ་ཅན་རྩིབས་ལྷ་སྐར་མ་ཡོལ་ལྡེས་གནོད་པ་རེ་རེ་བཞིན་སེལ་བའི་ཐབས་ཡོད་པའི་ལན་ཞུས་པའི་ནང་།དུག་གི་གནོད་པ་བྱུང་ན་ཇི་ལྟར་བྱ།ཞེས་དྲིས་པ་ནི།དེ་ལ་ཕན་པའི་ཐབས་སྨན་བསྟེན་རྒྱུ་ཡོད།ཅེས་ལན་བཏབ་ཡོད་པ་དང་།གཞན་ཡང་ཕན་ཤེས་སྨན་དཔྱད་པ་དང་།སྐོར་ཤེས་རྩིས་པ་སོགས་ཡོད་པ་ལོ་རྒྱུས་ཀྱི་ཡིག་རིགས་དུ་མ་ལས་གསལ་བའི་ཕྱིར་ནའོ།དེ་ནས་བཟུང་སྟེ་བོད་ཀྱི་མེས་པོ་མཁས་མཛངས་ལྡན་པ་རྣམས་ནས།ནད་བཅོས་ནད་འགོག་གི་བྱ་བར་འབད་བརྩོན་ཆེས་ཆེར་གནང་སྟེ་ཉམས་མྱོང་མང་པོ་བསགས་པར་བརྟེན།བོད་ཀྱི་རྒྱལ་རབས་༢༧པ་ལྷ་ཐོ་ཐོ་རི་གཉན་བཙན་བར་དུ་རིམ་གྱིས་གོང་འཕེལ་བྱུང་བ་ཞིག་རེད།དེ་ལྟར་བོད་དུ་སྨན་དཔྱད་ཀྱི་ལག་ལེན་ཡོད་པ་ཡིག་རིགས་ལས་གསལ་བ་ནས་བཟུང་ད་བར་མི་ལོ།༢༡༢༡སོང་།